## Ministru kabineta noteikumu projekta

## „Noteikumi par pašvaldību aizņēmumiem un galvojumiem”

## sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts „Noteikumi par pašvaldību aizņēmumiem un galvojumiem” (turpmāk – noteikumu projekts) izstrādāts pēc Finanšu ministrijas iniciatīvas, lai:   * samazinātu administratīvo slogu pašvaldībām un nodrošinātu operatīvu aizņēmumu un galvojumu dokumentu iesniegšanu un izskatīšanu izmantojot Valsts kases e-pakalpojumu (eAizņēmumi), tādējādi nodrošinot iesniedzamās informācijas (datu) automatizēšanu, datu kvalitātes un analīzes iespēju paaugstināšanu un darba efektivitātes palielināšanu; * ņemtu vērā Valsts kontroles ieteikto par izmaiņu iniciēšanu normatīvajos aktos, kas ļauj gūt pārliecību, ka pašvaldības ir izvērtējušas projektu ekonomiskumu, efektivitāti un aizņēmuma pieteikums atbilst pašvaldības apstiprinātajiem attīstības plānošanas dokumentiem.   Noteikumu projekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2019.gada 10.septembra noteikumu Nr.430 „Kārtība, kādā nodrošina informācijas apriti, izmantojot Valsts kases e-pakalpojumus” 2.5.apakšpunkts, kas paredz aizņēmumu pieteikšanai un pārvaldībai izmantot Valsts kases e-pakalpojumu (eAizņēmumi) (turpmāk - noteikumi Nr.430).  Administratīvā sloga samazināšana pašvaldībām, Finanšu ministrijai un Pašvaldību aizņēmumu un galvojumu kontroles un pārraudzības padomei (turpmāk – padome).  Pilnveidot aizņēmuma, galvojuma iesniedzamos dokumentus labākas finanšu pārvaldības nodrošināšanai pašvaldībās un ņemt vērā Valsts kontroles ieteikumu par izmaiņu iniciēšanu normatīvajos aktos, kas ļauj gūt pārliecību, ka pašvaldības ir izvērtējušas projektu ekonomiskumu, efektivitāti un aizņēmuma pieteikums atbilst pašvaldības apstiprinātajiem attīstības plānošanas dokumentiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2008.gada 25.marta noteikumi Nr.196 „Noteikumi par pašvaldību aizņēmumiem un galvojumiem” (turpmāk - noteikumi) nosaka kārtību, kādā pašvaldības var ņemt aizņēmumus un sniegt galvojumus. Noteikumos ir norādīti konkrēti iesniedzamie dokumenti, tajā skaitā konkrētas veidlapu formas (aizņēmuma/galvojuma iesniegumam, aizņēmuma ekonomiskajam pamatojumam u.c.), kas pašvaldībām ir jāaizpilda un jāiesniedz padomei aizņēmuma, galvojuma pieprasījuma izskatīšanai.  Pašreizējā situācija:   * katru gadu pieaug pašvaldību pieprasījumi pēc aizņēmumiem un galvojumiem; * pieprasījumi tiek iesniegti pa pastu papīra formā vai elektroniski ar e-parakstu; * daudzos gadījumos dokumenti ir kļūdaini un nepilnīgi vai netiek iesniegti visi nepieciešamie dokumenti, lai pieprasījumus būtu iespējams izvērtēt; * dokumentu labošana/precizēšana un papildus informācijas sniegšana ir laikietilpīgs process, līdz ar to padome netiek operatīvi nodrošināta ar visu nepieciešamo informāciju; * tiek sniegti lieki, nevajadzīgi liela apjoma dokumenti; * kapitālsabiedrību atsevišķu iesniedzamo dokumentu dublēšana Valsts kasei un padomei; * lieks administratīvais slogs.   Atbilstoši noteikumu Nr.430 2.5.apakšpunktā noteiktajam Valsts kases e-pakalpojums (eAizņēmumi) paredzēts aizņēmumu pieteikšanai un pārvaldībai saskaņā ar normatīvajiem aktiem. Saskaņā ar Likuma par budžetu un finanšu vadību 36.pantu aizdevumus var izsniegt gan pašvaldībām, gan pašvaldību kapitālsabiedrībām, ja kapitālsabiedrības aizņēmumam ir sniegts nodrošinājums - pašvaldības galvojums. Līdz ar to pašvaldības galvojums ir viens no pašvaldības kapitālsabiedrības aizņēmuma sastāvdaļām. Tāpēc Valsts kases e-pakalpojuma (eAizņēmumi) sistēma aptver arī pašvaldības kapitālsabiedrības aizņēmumus, kam nepieciešams saņemt pašvaldības galvojumu ievērojot noteikumu projektā noteikto kārtību.  Vienlaikus Valsts kontrole likumības (atbilstības) revīzijas “Pašvaldību infrastruktūras objektu un projektu finansēšanas sistēmas, procesa un kritēriju atbilstība racionālas finanšu līdzekļu izlietošanas, efektivitātes un ilgtspējas principiem” (turpmāk – revīzija) ietvaros ir vērtējusi pašvaldību īstenotos projektus atbilstoši projektu vadības labās prakses kritērijam un norādījusi, ka pašvaldībām aizņēmumi projektiem atbilst pašvaldības apstiprinātajiem attīstības plānošanas dokumentiem.  Līdz ar to Finanšu ministrija ir izstrādājusi noteikumu projektu, kas paredz pašvaldības aizņēmumu un kapitālsabiedrības aizņēmumu ar pašvaldības galvojumu pieprasījumu iesniegšanu elektroniski Valsts kases e-pakalpojumu informācijas sistēmā (eAizņēmumi), tādejādi nodrošinot efektīvāku dokumentu iesniegšanas un analizēšanas procesu (informācijas (datu) automatizēšana, datu kvalitātes uzlabošana, manuālā darba novirzīšanu uz analītisko darbu), optimizējot pašvaldību un Finanšu ministrijas darbu.  Noteikumu projekts vienlaikus paredz būtiski samazināt iesniedzamo dokumentu apjomu un izslēgt normatīvo aktu normu dublēšanu, kas ir noteiktas likumā “Par pašvaldību budžetiem”, Likumā par budžetu un finanšu vadību un Ministru kabineta 2019.gada 13.augusta noteikumos Nr.362 „Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība”.  Pamatojoties uz iepriekš minēto un, lai mazinātu administratīvo slogu pašvaldībām, noteikumu projekts paredz:   * atbilstoši pašvaldības domes lēmumam sagatavoto aizņēmuma iesniegumu apvienot ar aizņēmuma ekonomisko pamatojumu – noteikumu projekta “aizņēmuma pieprasījuma ekonomiskais pamatojums” (1.pielikums); * atbilstoši pašvaldības domes lēmumam sagatavoto galvojumu iesniegumu apvienot ar galvojuma ekonomisko pamatojumu – noteikumu projekta “galvojuma pieprasījuma ekonomiskais pamatojums” (4.pielikums); * pašvaldībai nebūs jāiesniedz izziņa par pašvaldības kreditoru un debitoru parādiem, jo minētā informācija Finanšu ministrijai ir pieejama Valsts kases ePārskatu informācijas sistēmā, oficiālajos pašvaldību iesniegtajos ceturkšņa pārskatos; * pašvaldībai nebūs jāiesniedz tāme un/vai pieprasījums par būvdarbu veikšanu, pakalpojumiem, jo informācija par projekta izmaksām tiks norādīta noteikumu projekta 1.pielikuma sadaļā “Informācija par projekta faktiskajām izmaksām pēc iepirkuma procedūras vai līguma noslēgšanas un veiktajiem maksājumiem”; * pašvaldībai nebūs jāiesniedz noslēgtais līgums par Eiropas Savienības fonda projekta īstenošanu (kopiju), jo Finanšu ministrijas pārstāvjiem tiks nodrošināta piekļuves tiesības Kohēzijas politikas fondu vadības informācijas sistēmai; * plānojot ņemt vidēja termiņa aizņēmumu, pašvaldībai domes lēmumā nebūs obligāti jānorāda plānoto aizņēmumu sadalījumā pa gadiem, jo informācija par aizņēmuma summas izņemšanas sadalījumu pa gadiem atbilstoši apstiprinātajam projekta ieviešanas grafikam tiek norādīta aizņēmuma pieprasījuma ekonomiskajā pamatojumā (1.pielikums); * tiks svītrots noteikumu punkts, kas nosaka, ka pašvaldībai pēc galvojuma līguma noslēgšanas jānosūta informācija Iepirkumu uzraudzības birojam iekļaušanai pasūtītāju reģistrā, jo atbilstoši Iepirkumu uzraudzības biroja sniegtajai informācijai minētā punkta norma saglabājusies vēsturiski no publisko iepirkumu regulējuma, kurš bija spēkā līdz 2006.gada 30.aprīlim. Pašreiz spēkā esošais publisko iepirkumu regulējums pasūtītāja statusa iegūšanu, ja saņemts valsts vai pašvaldības galvots kredīts, neparedz.   Finanšu ministrija iesniedzamos dokumentus ir papildinājusi un pilnveidojusi pēc to būtības:   * aizņēmuma pieprasījuma ekonomisko pamatojumu ar sadaļu “Pašvaldības attīstības plānošanas dokuments, kas paredz projekta īstenošanu”, ņemot vērā Valsts kontroles revīzijas ietvaros ieteikto par projekta atbilstību pašvaldību attīstības prioritātēm; * aizņēmuma, galvojuma pieteikuma iesniedzamos dokumentus ar pašvaldības priekšsēdētāja apliecinājumiem, lai gūtu lielāku pārliecību par labāku aizņēmumu, galvojumu pārvaldību pašvaldībās, tajā skaitā, lai gūtu lielāku pārliecību, ka pašvaldības kā kapitāla daļu turētājas nodrošina savas kapitālsabiedrības finansiālās darbības uzraudzību atbilstoši labas korporatīvās pārvaldības principiem, atbilstoši Publiskas personas kapitāla daļu un kapitālsabiedrību pārvaldības likumā un likuma “Par pašvaldību budžetiem” 25.panta trešajā daļā noteiktajai kompetencei. Līdz ar to, lai mazinātu administratīvo slogu, atsevišķs kapitālsabiedrības valdes priekšsēdētāja apliecinājums pie pašvaldības galvojuma pieprasījuma par kapitālsabiedrības finanšu stāvokli, nav nepieciešams. * aizņēmuma iesniedzamie dokumenti papildināti ar jaunu obligāti iesniedzamo dokumentu “projekta īstenošanas naudas plūsma atbilstoši darbu izpildes grafikam”, lai apliecinātu, ka aizņēmums tiks plānots atbilstoši veicamo darbu laika grafikam un netiktu nepamatoti rezervēts aizņēmuma apmērs attiecīgajā gadā.   Padome izstrādās vadlīnijas (metodisko materiālu) iesniedzamā aizņēmuma/galvojuma ekonomiskā pamatojuma aizpildīšanai, kas tiks publicētas Finanšu ministrijas oficiālajā tīmekļvietnē [www.fm.gov.lv](http://www.fm.gov.lv)  Vienlaikus noteikumu projekts papildināts ar jaunu punktu (10.punkts), kas nosaka, ka gadījumā, ja projekta īstenošanai nebūs nepieciešama visa saimnieciskajā gadā piešķirtā aizņēmuma summa atbilstoši noslēgtajam aizdevuma līgumam ar Valsts kasi, pašvaldībai līdz kārtējā  gada 1.oktobrim ir jāiesniedz padomē  informācija par neapgūtā aizņēmuma apmēru un tā pamatojumu, lai būtu iespējams identificēt un analizēt aizņēmuma nepagūšanas iemeslus.  Ņemot vērā to, ka padomes darba tehniskos/ organizatoriskos jautājumus nosaka 2018.gada 25.jūlija Pašvaldību aizņēmumu un galvojumu kontroles un pārraudzības padomes reglaments Nr.12-4/10 (tiks pārizdots pēc šo noteikumu spēkā stāšanās), noteikumu projektā šāda informācija nav iekļauta.  Informācija par padomes kārtējās sēdes, kas notiek ne retāk kā reizi mēnesī, datumu tiek publicēta Finanšu ministrijas oficiālajā tīmekļvietnē:  <https://www.fm.gov.lv/lv/sadalas/pasvaldibu_finansu_uzraudziba/pasvaldibu_aiznemumu_un_galvojumu_kontroles_un_parraudzibas_padome/>  Gadījumā, ja tehnisku iemeslu dēļ nav pieejams Valsts kases e-pakalpojums (eAizņēmumi), dokumentu aprite tiek nodrošināta, izmantojot drošu elektronisko parakstu, informāciju sūtot uz Finanšu ministrijas oficiālo e-adresi.  Noteikumu projekts vienlaikus paredz tehniskus grozījumus, lai netiktu dublētas Finanšu ministrijas un Valsts kases funkcijas:   * sniedzot galvojumu kapitālsabiedrībai nebūs jāiesniedz kapitālsabiedrības finanšu pārskats, kas atbilstoši Ministru kabineta 2019.gada 13.augusta noteikumos Nr.362 “Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība” tiek iesniegts Valsts kasē; * informācija par saimnieciskā gadā piešķirtā vidēja termiņa aizņēmumu ir pieejama Valsts kases ePārskatu informācijas sistēmā oficiālajos pašvaldību iesniegtajos mēneša pārskatos.   Pašvaldības e-pakalpojumu (eAizņēmumi) sāks lietot pēc noteikumu projekta pieņemšanas Ministru kabinetā. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija |
| 4. | Cita informācija | Ņemot vērā to, ka tiek veiktas apjomīgas izmaiņas aizņēmumu un galvojumu iesniegšanas kārtībā, vienlaicīgi būtiski samazinot iesniedzamo dokumentu apjomu, nepieciešama jaunu noteikumu izstrāde, attiecīgi nosakot, ka spēku zaudē Ministru kabineta 2008.gada 25.marta noteikumi Nr.196 „Noteikumi par pašvaldību aizņēmumiem un galvojumiem”. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecināms uz pašvaldībām. |
| 2. | Tiesiskā regulējuma ietekme uz tautsaimniecību un administratīvo slogu | Pašvaldībām projekta tiesiskais regulējums nemaina tiesības un pienākumus.  Pašvaldības turpmāk aizņēmuma un galvojuma pieprasījumus iesniegs padomei izskatīšanai Valsts kases e-pakalpojumu informācijas sistēmā (eAizņēmumi).  Paredzot, ka pašvaldības izmantos eAizņēmumu sistēmu, tiks samazināts administratīvais slogs pašvaldībām, tiks nodrošināta operatīva informācijas aprite un vienkāršots informācijas iesniegšanas, saņemšanas un izskatīšanas process. Līdz šim informācija tika iesniegta papīra formātā vai elektroniski izmantojot elektronisko parakstu, kas prasīja papildus darbu datu apstrādei.  Noteikumu projekts ir izstrādāts, lai mazinātu tehnisko darbu un pilnveidotu analītiskās iespējas, gūtu lielāku pārliecību par aizņēmumu, galvojumu labu pārvaldības nodrošināšanu pašvaldībās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir saskaņots ar Latvijas Pašvaldību savienību.  Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Pašvaldību finanšu uzraudzības politika”. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2019.gada 5.augustā publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Pašvaldību finanšu uzraudzības politika”,adrese: <https://www.fm.gov.lv/lv/sabiedribas_lidzdaliba/tiesibu_aktu_projekti/pasvaldibu_finansu_uzraudzibas_politika#project587>  un Ministru kabineta tīmekļvietnē sadaļā “Valsts kanceleja” – “Sabiedrības līdzdalība” – “Ministru kabineta diskusijas dokumenti”, adrese:  <https://mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Valsts kase, Latvijas Pašvaldību savienība, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Iesaistītās institūcijas noteikumu projekta izpildi nodrošina to esošo funkciju un uzdevumu ietvaros.  Funkcijas un uzdevumi netiek grozīti. Jaunu institūciju izveide, esošo institūciju likvidācija vai reorganizācija netiek paredzēta.  Noteikumu projekts tiks realizēts esošo resursu ietvaros. |
| 3. | Cita informācija | eAizņēmumu sistēmas izveide tika nodrošināta Valsts kases apakšprogrammai 31.01.00 “Budžeta izpilde” paredzētā finansējuma informācijas sistēmu izveidei, uzturēšanai un pilnveidošanai ietvaros. |

Finanšu ministrs J.Reirs

Novika 67095420

jelena.novika@fm.gov.lv